בוסטון רשמה ניצחון רביעי רצוף, 100:128 על ניו יורק - וואלה! ספורט
יוטה הביסה את יוסטון האומללה, ניצחון רביעי רצוף לבוסטון
הרוקטס המשיכו את העונה החלשה עם 118:91 ביוטה, הסלטיקס המשיכו את הרצף מול הניקס החלשים עם 100:128 מוחץ, הפסד שביעי רצוף לפיניקס
מערכת וואלה! ספורט יום שישי, 07 בדצמבר 2018, 07:55
חזר חד. בראון (צילום: AP)
ג'יילן בראון בוסטון סלטיקס מול אנס קנטר ניו יורק ניקס (צילום: רויטרס)
לילה של שלושה משחקים בלבד היה היום (בין חמישי לשישי) ב-NBA, ובראשון שהסתיים הביסו הסלטיקס את ניו יורק ב-28 הפרש. במשחק בין יוטה ליוסטון, רודי גובר חזר למגרשים אחרי עונש שספג על ביקורת על שופטים, והורחק כבר ברבע הראשון אחרי שהשתולל והשליך בזעם בקבוק מים משולחן המזכירות. פורטלנד הביסה את פיניקס האומללה, ששוב קלעה רק 9 נקודות ברבע הראשון.
בוסטון (10:14) - ניו יורק (18:8) 100:128
יוטה (13:13) - יוסטון (13:11) 91:118
פורטלנד (11:14) - פיניקס (21:4) 86:108
יהיה בסדר. אירווינג (צילום: רויטרס)
קיירי אירווינג בוסטון סלטיקס מול ניו יורק ניקס (צילום: רויטרס)
ניצחון רביעי רצוף לסלטיקס, הפסד רביעי בחמשת האחרונים לניקס, ואף אחד לא באמת מופתע שזה נגמר ב-28 הפרש, במיוחד שלבוסטון היה רצון מיוחד לנקום בניקס על ההפסד מולם לפני מספר שבועות (שאחריו הסלטיקס במאזן 1:5). קיירי אירווינג קלע 22, אבל יצא בדקות האחרונות עם כאבים בכתפו הימנית, שנעטפה בקרח. אל הורפורד קלע 19 וקלט 12 ריבאונדים, ג'יילן בראון חזר אחרי שהחמיץ שלושה משחקים בגלל כאבי גב וקלע שיא עונתי של 21 נקודות, ג'ייסון טייטום קלע 17 לבוסטון, שהוליכו כבר מהרגע הראשון - הפרש שצמח וצמח ככל שהמשחק התקדם: 8 הפרש אחרי הרבע הראשון, 12 אחרי השני, 15 אחרי השלישי, 28 בתום הרביעי.
בקלי קלות. לילארד (צילום: AP)
דיאנדרה אייטון פיניקס סאנס מול דמיאן לילארד פורטלנד בלייזרס (צילום: רויטרס)
אוי פיניקס, פיניקס. במשחק הקודם שלהם מול סקרמנטו הסאנס פיגרו 36:9 אחרי הרבע הראשון, אז היום הם השתפרו ופיגרו רק 34:9 אחרי הרבע הראשון. זה בסוף נגמר ב-22 הפרש הפרש בלבד, אבל ככה זה כששלושה רבעים המשחק הוא גארבג' טיים, ולמעשה כל העונה של הסאנס. רק שני שחקנים בבלייזרס קלעו מעל 10 נקודות (דמיאן לילארד 25 נקודות ו-8 אסיסטים ב-28 דקות, ג'ייק ליימן 24 נקודות ו-7 ריבאונדים ב-26 דקות), אבל כל 13 השחקנים שותפו, 11 מהם סיימו עם נקודות. עבור פורטלנד זה ניצחון ראשון אחרי שלושה הפסדים, הסאנס עם הפסד שביעי רצוף. בפיניקס, שפתחה בחמישייה עם שלושה רוקים, בלט טרוי דניאלס עם 15.
מיטשל מול גורדון (צילום: רויטרס)
דונובן מיטשל יוטה ג'אז מול אריק גורדון יוסטון רוקטס (צילום: רויטרס)
העונה החלשה של יוסטון נמשכת, עם עוד הפסד כואב, עם עוד תבוסה שממחישה שהבעיה בקבוצה היא הרבה מעבר לכרמלו אנתוני. ג'יימס הארדן סיים עם 15 נקודות ב-5 מ-16 מהשדה ו-7 איבודי כדור (2 אסיסטים), כריס פול קלע 12 וסיים עם 5 איבודים (ו-5 אסיסטים), והרוקטס לא פגעו מעבר לקשת כשסיימו עם 22 אחוזים חלשים מהשדה (8 מ-36) ו-13 אסיסטים קבוצתיים בלבד. עבור יוסטון זה הפסד שני ברציפות (שמגיעים אחרי שני ניצחונות), והפסד שישי בשמונת המשחקים האחרונים.
מנגד, עבור הג'אז זה ניצחון שני ברציפות ורביעי בחמשת המשחקים האחרונים. הג'אז איבדו כבר ברבע הראשון את רודי גובר, שבמשחק הראשון שלו אחרי שספג קנס 15 אלף דולר על ביקורת על שופטים, הורחק כבר ברבע הראשון - אחרי שהכה בזעם כוס מים על שולחן המזכירות אחרי שספג עבירה שנייה תוך שלוש דקות. יוטה הסתדרה בלעדיו בלי בעיות מיוחדות, כשהשיא הגיע ברבע השלישי: 11:38 ליוטה, עם הפרש שהגיע ל-37 נקודות - 62:99. דריק פייבוררס קלע 24 (10 מ-13 מהשדה, 10 ריבאונדים), ג'ו אינגלס קלע 18 (4 מ-6 מהשלוש).
יוסטון שוב אפשרה, משחק שני ברציפות, ליריבה להתפרק עליה במחצית השנייה, עם שיא עונתי של 22 איבודים שהובילו לשיא עונתי של 33 נקודות מהאיבודים. הרוקטס ספגו למעלה מ-100 נקודות משחק עשירי ברציפות. יוטה, שניצחה חמשת משבעת משחקיה האחרונים, עלתה לראשונה ל-50 אחוזי הצלחה העונה מאז ה-17 בנובמבר.
* כריס פול הגיע ל-17 אלף נקודות בקריירה (השחקן ה-14 הפעיל בליגה עם מאזן שכזה), והוא רחוק עוד 142 אסיסטים מלהצטרף לרשימה מכובדת שכוללת את ג'ייסון קיד, מג'יק ג'ונסון, אוסקר רוברטסון וג'ון סטוקטון - כשחקנים היחידם בתולדות הליגה עם 17 אלף נקודות, 9,000 אסיסטים ו-4,000 ריבאונדים.
מאחור: גובר יורד עצבני לחדר ההלבשה. סניידר (צילום: AP)
קווין סניידר מאמן יוטה ג'אז, כשמאחוריו מוריק רודי גובר (צילום: רויטרס)